बिश्नोई गैंग के खतरे को देखते हुए इवेंट्स से बचने की सलाह; सलमान के शेड्यूल में बदलाव की भी सिफारिश
Bollywood Actor Salman Khan Received Threatening Email From Gangster Lawrence bishnoi. 19 मार्च को सलमान खान को लॉरेंस बिश्नोई गैंग से ईमेल के जरिए जान से मारने की धमकी मिली थी। धमकी मिलने के बाद से ही सलमान के घर के बाहर पुलिस की एक पूरी टुकड़ी देखी गई
19 मार्च को सलमान खान को लॉरेंस बिश्नोई गैंग से ईमेल के जरिए जान से मारने की धमकी मिली थी। धमकी मिलने के बाद से ही सलमान के घर के बाहर पुलिस की एक पूरी टुकड़ी देखी गई।
सोर्सेस की मानें तो इस मामले को लेकर सलमान के घर वाले काफी चिंतित हैं। रिपोर्ट्स के मुताबिक, सलमान और उनकी टीम को अगले कुछ दिनों के लिए ऑन ग्राउंड इवेंट से बचने के लिए कहा गया है। पुलिस प्रशासन ने सलमान के जान के खतरे को देखते हुए उनके शेड्यूल में बदलाव की सिफारिश की है।
सलमान के शेड्यूल में बदलाव की सिफारिश
ईटाइम्स के सोर्सेस के मुताबिक, सलमान के घर के आस-पास का माहौल काफी गंभीर है। सलमान के घरवालों और उनकी टीम को सलमान के जान की काफी चिंता सता रही है।
पुलिस से जुड़े सोर्सेस का कहना है कि सलमान फिलहाल मुंबई से बाहर हैं, उनके आते ही शेड्यूल में बदलाव को लेकर डिस्कशन किया जाएगा। सलमान की फिल्म किसी का भाई किसी की जान अप्रैल में रिलीज होने वाली है। इसके प्रमोशन को लेकर भी नई प्लानिंग करनी पड़ेगी।
लॉरेंस और गोल्डी के खिलाफ FIR दर्ज
ईटाइम्स की रिपोर्ट्स के मुताबिक, सलमान खान को धमकी देने के मामले में गैंगस्टर लॉरेंस बिश्नोई, गोल्डी बराड़ और रोहित गर्ग के खिलाफ IPC की धारा 506 (2), 120 (बी) और 34 के तहत मामला दर्ज कर लिया गया है। अभी फिलहाल साइबर सेल आईपी के जरिए धमकी भरे ईमेल भेजने वाले शख्स का नाम और एड्रेस पता लगाने की कोशिश में है।
सलमान के मैनेजर को आए धमकी भरे मेल
सलमान खान के मैनेजर जॉर्डी पटेल को 19 मार्च को एक ईमेल आया। उस मेल में लिखा था,'तेरे बॉस सलमान से गोल्डी बराड़ को बात करना है। लॉरेंस बिश्नोई का इंटरव्यू तो सलमान ने देख ही लिया होगा। अगर नहीं देखा है तो उससे बोल देना कि इंटरव्यू जरूर देख ले। मैटर क्लोज करना है तो बात करवा देना। फेस-टु-फेस बात करना है तो वो भी बता देना। अभी टाइम रहते इन्फॉर्म कर दिया है। अगली बार झटका ही देखना को मिलेगा।'
टीवी इंटरव्यू में लॉरेंस ने दी थी सलमान को धमकी
तीन दिन पहले ABP न्यूज को दिए इंटरव्यू में गैंगस्टर लॉरेंस बिश्वोई ने सलमान खान को जान से मारने की धमकी दी थी। लॉरेंस ने कहा था- उसके मंसूबे सलमान के खिलाफ सही नहीं हैं। उसने कहा कि जिस दिन एक्टर की सिक्योरिटी हटी, वो दिन सलमान के जीवन का अंतिम दिन होगा।
बचपन से ही सलमान को मारने की फिराक में है लॉरेंस
लॉरेंस ने उस इंटरव्यू में कहा कि सलमान खान का अहंकार रावण से भी ज्यादा है, सिद्धू मूसेवाला भी इतना ही अहंकारी था। मेरा बचपन से बस एक ही गोल है और वो है सलमान खान को मारना।
गैंगस्टर का कहना है कि जब मैं चार-पांच साल का था तभी सलमान ने काले हिरण को मार दिया था। बिश्नोई समाज के लोग काले हिरण की पूजा करते हैं। सलमान ने अपने अपराध के लिए हमारे समाज से माफी तक नहीं मांगी है। उसके लिए मेरे मन में बचपन से ही गुस्सा है।
लॉरेंस ने कहा- सलमान का अहंकार तोड़ेंगे
लॉरेंस बिश्नोई ने आगे कहा कि सलमान ने हमारे समाज को बहुत नीचा दिखाया है। हम उसका अहंकार तोड़ेंगे। अगर उसको बचना है तो हमारे समाज के सामने आकर माफी मांगे। इसके लिए उसे राजस्थान में बिश्नोई समाज के मंदिर 'जंभेश्वर जी' में आना होगा। अगर समाज के लोगों ने उसे माफ कर दिया तो फिर मुझे कोई दिक्कत नहीं है।
बिश्वोई समाज की शिकायत पर हुई थी सलमान को जेल
रिपोर्ट्स की माने तो सलमान खान ने 1998 में फिल्म 'हम साथ साथ हैं' की शूटिंग के दौरान राजस्थान के जंगलों में काले हिरण का शिकार किया था। सलमान के अलावा सैफ अली खान, सोनाली बेंद्रे, तब्बू और नीलम कोठारी पर भी आरोप लगे थे।
बिश्नोई समाज ने तब सलमान के खिलाफ शिकायत भी दर्ज कराई थी। सलमान को इसके लिए जोधपुर कोर्ट ने पांच साल की सजा भी सुनाई थी, हालांकि बाद में उन्हें इस मामले में बेल मिल गई।
जेल में रहकर गैंग चलाता है लॉरेंस
लॉरेंस बिश्वोई पंजाब, हरियाणा, राजस्थान और हिमाचल प्रदेश की सबसे खतरनाक गैंग का लीडर है। वो अपनी गैंग का संचालन अमूमन जेल से ही करता है। उसके पास महंगी पिस्तौल और बंदूकों का जखीरा भी है। 15 साल पहले अपने कॉलेज में हवाई फायरिंग करके वो अपना रुतबा कायम कर चुका है।
लॉरेंस जेल में अमूमन विदेशी सिम काम में लेकर सारे मैसेज वॉट्सऐप के जरिए भेजता है। उसके पिता लविंद्र कुमार पंजाब पुलिस में कॉन्स्टेबल के पद पर रह चुके हैं। लॉरेंस सलमान खान को उड़ाने की धमकी देकर सबसे पहले चर्चा में आया था। वो 2014 से ही जेल में बंद है।
